ขยายเวลาปรับลดอัตราภาษีมูลค่าเพิ่มต่ออีก 1 ปี จะช่วยรักษาเสถียรภาพทางเศรษฐกิจภาพรวมของประเทศให้ขยายตัวได้ต่อเนื่อง
กรมสรรพากรเชื่อมั่นการขยายเวลาปรับลดอัตราภาษีมูลค่าเพิ่มต่ออีก 1 ปี จะช่วยรักษาเสถียรภาพทางเศรษฐกิจภาพรวมของประเทศให้ขยายตัวได้ต่อเนื่อง
  
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า จากการที่คณะรัฐมนตรีมีมติเห็นชอบอนุมัติหลักการร่างพระราชกฤษฎีกาออกตามความในประมวลรัษฎากร ว่า ด้วยการลดอัตราภาษีมูลค่าเพิ่ม (ฉบับที่...) พ.ศ......หรือการขยายเวลาการลดระยะเวลาการปรับลดอัตราภาษีมูลค่าเพิ่มโดยยังคงจัดเก็บในอัตราร้อยละ 7 ต่อไปอีกเป็นระยะเวลา 1 ปี ตั้งแต่วันที่ 1 ตุลาคม 2561 ถึงวันที่ 30 กันยายน 2562 เพื่อรักษาเสถียรภาพทางเศรษฐกิจของประเทศในภาพรวมที่มีการลงทุนและการบริโภคในประเทศที่อยู่ในช่วงขยายตัวต่อเนื่อง ซึ่งจะส่งผลดีทั้งการช่วยลดผลกระทบจากค่าครองชีพกระตุ้นการบริโภคของประชาชน ภาคธุรกิจมีการลงทุนเพิ่มขึ้น และส่งผลให้ระบบเศรษฐกิจขยายตัวได้ต่อเนื่อง อีกทั้งกระทรวงการคลังยังมั่นใจว่าการจัดเก็บรายได้จะเป็นไปตามเป้าหมายและในช่วงไตรมาสแรกของปีนี้พบว่า อัตราการขยายตัวเศรษฐกิจสูงขึ้นกว่าร้อยละ 4.8

อย่างไรก็ตาม การขยายเวลาลดอัตราภาษีในปีถัดไป จะต้องพิจารณาความสอดคล้องกับนโยบายและภาวะเศรษฐกิจของไทยให้เติบโตได้อย่างต่อเนื่องในอนาคต